La comunitat educativa de l'Eliana es concentrarà aquest dijous per a reclamar infraestructures educatives dignes al municipi
19 de maig de 2025

• La convocatòria en defensa d'una educació pública digna i segura tindrà lloc aquest 22 de maig, a les 18.00 h, a la plaça del País Valencià.

La comunitat educativa de l'Eliana ha convocat una concentració per a exigir solucions urgents davant l'estat de les infraestructures escolars del municipi. L'acte, al qual s'ha adherit també l'Ajuntament, se celebrarà aquest dijous 22 de maig, a les 18.00 hores, a la plaça del País Valencià, i comptarà amb la participació de famílies, alumnat, professorat, AMPAS i entitats de l'àmbit educatiu, així com associacions locals que es vulguen sumar.

Sota el lema “Per una educació pública digna, segura i de qualitat per a tot l'alumnat de l'Eliana”, el manifest que recolza la convocatòria denuncia la situació insostenible del CEIP El Garbí, que fa 25 anys que espera una ampliació i més de dues dècades funciona amb aules prefabricades, així com la massificació de l'IES l'Eliana, que ha superat àmpliament la seua capacitat inicial.

L'alcalde, Salva Torrent, ha animat la ciutadania en general a sumar-se en defensa d'unes infraestructures que són essencials per al municipi i ha recordat que l'Ajuntament en ple ha aprovat, per unanimitat, reclamar-les en diverses ocasions.“L'Eliana no pot continuar sent ignorada per la Generalitat. Les obres d'ampliació de El Garbí comptaven amb pressupost assignat i no poden quedar paralitzades ni retallades, com tampoc pot desatendre la proposta del necessari desdoblament de l'institut per a la Formació Professional”, ha asseverat.